|  |  |  |
| --- | --- | --- |
|  |  |  |

***Nota de premsa***

**Retrospectiva dedicada a la cineasta ucraïnesa Kira Muràtova**

**L’oportunitat de descobrir l’obra d’una capdavantera de l’avantguarda del cinema soviètic avui oblidada**

**Muràtova va coincidir en els estudis de cinema a Moscou amb Márta Mészaros, la cineasta hongaresa a qui la Filmoteca acaba de dedicar una retrospectiva amb molt bona acollida de públic, amb prop de 2.000 espectadors**

La directora, guionista i actriu ucraïnesa Kira Muràtova (1934-2018) és una figura singular, incansable i implacable davant qualsevol signe de conservadorisme. Va encapçalar l’avantguarda del cinema soviètic, tot i que la conjuntura l’empenyés sistemàticament als marges. La força emancipadora de les seves primeres pel·lícules, presents a la retrospectiva, és expansiva i propera a l’anarquisme.

Durant el període postsoviètic, l’obra de Muràtova ja abraça obertament l’absurd i retrata les seves diverses manifestacions creant un estil propi: un encreuament entre el carnaval i la contemplació, el joc i la desobediència, l’excés i l’estetització de la decadència política i social. El seu cinema ofereix una expressivitat única que es troba marcada pel motiu de l’etern retorn, reflectit a la pantalla a través de repeticions compulsives, i la presència emblemàtica de la seva musa i artista afí, l’actriu, guionista i directora Renata Litvínova. El seu art és majoritàriament l’expressió d’un inconformisme intransigent que transcendeix el temps i les fronteres.

La retrospectiva arrenca el dimarts 11 d’octubre a les 20.00 h a la Sala Chomón amb el títol que Muràtova considerava el veritable inici de la seva turbulenta carrera artística, *Korotkie vstretxi* (*Trobades breus*, 1967), on una dona observa, amb una barreja de curiositat, compassió i distanciament, com una noia s’enamora del seu marit. És el primer film en què la realitzadora estableix un segell propi basat en les paradoxes: el romanticisme s’uneix al desencant, el to apassionat es converteix en fredor, i viceversa. Muràtova assumeix, per primera i última vegada, el paper protagonista, ja que l’actriu escollida va abandonar el projecte en el darrer moment. La sessió serà presentada per la crítica de cinema i periodista cultural especialitzada en països balcànics i de l’Europa de l’Est Mariana Hristova, programadora del cicle.

Podeu consultar la programació completa de la retrospectiva Kira Muràtova [AQUÍ](https://www.filmoteca.cat/web/ca/cicle/kira-muratova).